Giacomelli je osnovno šolo obiskoval v Kranju in Žireh, gimnazijo v Škofji Loki in Šentvidu pri Ljubljani, leta 1973 je diplomiral na Ekonomski fakulteti v Ljubljani. V mladih letih je bil obetaven smučar skakalec, leta 1960 je osvojil mladinski Pokal Kongsberg in naslov mladinskega državnega prvaka kot član skakalnega kluba Ilirija. Med letoma 1960 in 1969 je bil tudi član državne reprezentance. Leta 1970 je postal pomočnik zveznega trenerja Zdeněka Remse in to delo opravljal tri sezone. Za tem je postal glavni trener italijanske skakalne reprezentanca do leta 1974, nato je vodil še švedsko reprezentanco, med letoma 1965 in 1977, ter francosko reprezentanco, med letoma 1984 in 1985. V sezoni 2000/01 je bil direktor reprezentanc v skokih in nordijski kombinaciji pri Smučarski zvezi Slovenije. Med letoma 1992 in 2002 je deloval kot mednarodni sodnik za smučarske skoke in nordijsko kombinacijo. Sodil je tudi na Svetovnem prvenstvu 1999. V devetdesetih letih je deloval tudi kot strokovni sokomentator ob prenosih smučarskih skokov na RTV Slovenija ob Tomu Lajevcu, s katerim sta se leta 2013 vrnila kot komentatorja skokov na Planet TV.